钦定古今图书集成/方舆汇编/职方典/第1261卷 > 《倒水岩渔仙洞记》龙膺
## 钦定古今图书集成/方舆汇编/职方典/第1261卷 > 《倒水岩渔仙洞记》龙膺

倒水岩在瓮子滩上。龙家溪自北出，截其流而岩，有
十二峰，列马石。溪左第一岩为龟山，首临水而昂，峰
背青纯，偃卧如伏视，诸峰独横亘，捍流而前。衷谿之
半西距五十尺小却为赤霞嶂，嶂壁立如削，上多五
色花石，赤赫如霞绮，笼盖，林岭如丹。下有钓矶石。又
小却为銕壁，岩壁与霞嶂等，顾其色黧如銕薜萝兰
茝，湿翠欲流。又小却为仙蜕岩，岩势更高广，逶迤上，
凿石室者十，内一室藏黄肠者五。旧传为沉香棺，年
远而朽，白骨头颅，隐隐在望。舟人有以竿攫其上者，
雷辄震怒。綦《灵异》云。岩麓一峰，空洞，垂双孔如象鼻，
名“象鼻岩。”又小却为龙池峰，峰左悬一道，如銕如剑，
草木不生，为龙挂鳞甲处，俗名“龙磨”石。峰顶有池注
泉，四时不竭。上联峙一峰，圆顶而秀，亭亭葱蔚，直千
云霄。下环卧一石，如尾伸足，翔翼宛联，翩凤翥状合，
名曰“凤翥峰。”峰脊横峙，一峦中出，蜿蜒下垂如乳，又
如莲房。凹处形如却月。乘以三台，恍画棱相次。余开
一径，巍崫迢遰。筑读书台其上，山曰“卧龙”，台曰“万壑。”
两腋下各一洞，左飞《瀑浽》，不断，名曰“龙湫”，是为㶏
公洞。右洞如壶，名“玉壶洞。”洞之上一峰，与凤翥、龙池
对峙，而蹲伏其股，状若稽首然，名“虎拜石。”石上三峰
共一支干，宛若具体，实以中亘为心腹，左右竦为肩
臂云。虎拜下西折，有石如梁，又如马，俗名“马石。”下环
谿水，即以此名。繇马石西折而北，行篠荡中，历庵而东，长岩横亘千尺，有石室者三：“中为伏波洞，左为钦
山洞。又东折，两峰夹束，清泉溅溅，下流石径一线，历
层磴坎𡒄而上为紫竹湾环石壁如铁，四时垂异花
种。”争妍，莫可辨识。陟其高阜处，壁愈盘纡，结曲如
围。云构自然，岂假匠石？俗名瓮城，予更名“小金刚轮。”
围山而阁其上，曰蕊香幢阁。历阁而上，为方台。繇台
陟而上，沿石壁行，得东西岩，相望各辟方丈，恍绝尘
世。繇轮山出，东折而北，为紫霞岩。繇岩历岭而上，为
雪峰岩。岩花如雪，垂红兰赤荔如画。下有洞二，洞右
一石如笋，名“玉笋石。”左一峰，崒嵂干霄，势甚奇秀。下
有雪池，池下为芙蓉涧。繇涧西折而上，为象岩，与狮
子峰对峙。历象岩而上为岩头。山下有洞，圆明弘旷。
四山凑合如列屏，曰“圣珠洞”，宅众山之中，灵胜为最。
登高四眺，则屹然如华盖而特者为天柱、岿然如峨
冠而挺者为丈人、巃然如负扆而拱者为玉屏，嶪然
如戴角而斑者为元鹿，皆踞其北。溪以南，肃然如列
鼎而揖者为玉案，煜然如镂彩而插者为金华，崿然
如画奎壁而耸者为卓笔。其他前后扈从，如车、如马，
如璋、如珪，如剑、如戟，如幢如旄，如金牖银榜者，不可
胜纪。总命曰“百子峰”，以诸峰环侍，天柱丈人俨若儿
孙，遥拱罗拜。其下森森如也，翼翼如也。繇伏波洞南
下，为莎罗庵，门西向入，北折为韦驮殿。历阶而上，为
大士阁。阁背为僧寮，为静室。又东折，攀岩而上，倚石
洞为阁，供元帝，实于睢阳公创之。洞有睢阳遗像焉。
门额“源阳”、《仙隐》诸书，先计部元扈公手泽也。兹山神
奇灵秀，不知辟之何代何人。苐传汉时马文渊南征，
曾避暑于此，故石室祠貌焉，而仙蜕长留。霳呵护，
此尤其异者。溯马石而上，水涯浮一石，如舟如柱，已
为穿石岩。又溯而上为青湘，为仙人。两溪已为水心，
岩下为渔网溪，绝幽胜。夫溪与洞，皆以渔以仙名，当
是所称避世渔郎，皆神仙流耳。后乃讹“渔”为“馀”，不亦
舛乎？释家指十仙为外道，猥以馀仙名寺，尤舛村故
名莎罗。今以莎罗名庵，取其近似，且从佛也。余足迹
半㝢内名山，恒谓“太华峭削，雁宕幻巧，崆峒幽崫，黄
山灵峻，白岳奇诡，太和雄丽，九华葱蒨，金山孤绝”，然
皆以石胜，而皆病无水。唯金山扼长江、注南泠为胜，
复孤立无侣，游览易穷。孰与兹山以青瑶翠岷为骨，
以丹霞苍霭为姿，以珠树琪花为裾，以沅流溪水为
带？俯仰顾眺，骈瞩不能周蒐；“狝跻攀，茧足不能竟。而
又云根拔地，罔所依凭，砥柱狂澜，曾不谲靡。其石之
温润光泽、苔藓弗生处，如墨如镜，可镌可磨；错列如
星，可轮可席；泉流清冽，如白玉浆，可饮可濯。溪与朗
渚接，可往可来，山灵储以待我。往予拮据塞上，滥蒙
上赉。今幸归老，出为买山资，以志国恩于世世，俾子
子孙孙戴之，与兹山并远。吾友江伯通作《买山说》，为
余快，并为山灵得余快，余亦自快甚。”溪曰：“龙家，属吾
故里，烟霞旧好，如获衣珠，泉石溪山，悉是吾篱落下
物，时垂芳饵，坐狎沧波，时鼓木兰，卧看朗月，扫除诸
障，永保长龄，群真与邻，千秋是宅，此亦人外至乐也。
浮云钟鼎，于我何有哉！”客有问㶏公者曰：“闻公负郭
有㶏园，具湖山胜，亦足自适，何复尔尔？”余笑曰：“入林
惟恐不深耳。吾园曰㶏，吾洞曰渔，吾以一艇一竿逍
遥放浪，即不能杖穷五岳，亦何必块处一丘为？”因为
之记。